Václav Ježek (teológ)

Doc. ThDr. Václav Ježek, PhD. et Ph.D. (* 24. august 1973, Most) je byzantológ, teológ, historik, archeológ, vysokoškolský pedagóg a pravoslávny kňaz česko-ruského pôvodu. Je žiakom profesora Alexandra Avenaria.

Václav Ježek pôsobí na Pravoslávnej bohosloveckej fakulte Prešovskej univerzity v Prešove ako vedúci Katedry cirkevných dejín a byzantológie. Je autorom mnohých vedeckých, odborných a popularizačných prác v rôznych vedných oblastiach. V rámci svojho vedeckého výskumu sa venuje pravoslávnej teológii, byzantskej filozofii a archeológii, archeológii Levantu, dejinám etiópskeho kresťanstva či histórii Pravoslávnej cirkvi v Česko-Slovensku. Jeho práce sú uznávané doma i v zahraničí.

 Životopis a profesionálna kariéra 
Václav Ježek sa narodil v roku 1973 v meste Most v Česku. V mladosti spolu s rodičmi emigroval do Austrálie, kde získal vysokoškolské vzdelanie prvého stupňa (Bc.) v odboroch pravoslávna teológia a systematická teológia (Catholic Theological College, Melbourne College of Divinity) ako aj klasická história a archeológia (Monash University, Melbourne). Magisterský titul získal v odbore rané kresťanské a židovské štúdiá (Macquarie University, Sydney). Svoju profesionálnu kariéru ďalej rozvinul na Pravoslávnej bohosloveckej fakulte Prešovskej univerzity v Prešove, kde získal titul doktor teológie (2005) a philosophiae doctor (2002). Svoju dizertačnú prácu na tému teológia Filona Alexandrijského písal pod vedením známeho slovenského byzantológa Alexandra Avenaria. Ďalší titul philosophiae doctor získal na Univerzite Karlovej v Prahe v odbore všeobecné dejiny, po obhájení dizertačnej práce, v ktorej sa venoval významu ruského pútnictva na Blízky východ v historickom a archeologickom kontexte (2018). V roku 2014 získal akademický titul docent na Pravoslávnej bohosloveckej fakulte PU v Prešove.

Okrem češtiny a slovenčiny ovláda plynule grécky, anglický a ruský jazyk a pracuje s historickými prameňmi v latinčine, byzantskej gréčtine a hebrejčine. Výsledky svojho výskumu prezentuje na prestížnych medzinárodných kongresoch a konferenciách doma i v zahraničí. Je aktívnym členom pravoslávno-evanjelického teologického dialógu. Na Pravoslávnej bohosloveckej fakulte vyučuje predmety ako cirkevné dejiny, dejiny miestnej cirkvi, byzantológia, ekleziológia, christológia, byzantské umenie a kultúra.

 Výber z diela 
Václav Ježek publikuje svoje vedecké práce najmä v českom a anglickom jazyku. Je odborníkom na byzantskú filozofiu, filozofiu Michaéla Psella, cyrilometodskú misiu, etiópske dejiny a kultúru, pravoslávnu teológiu, ekleziológiu a christológiu, byzantskú kultúru a umenie ako aj byzantskú archeológiu. 

Výber
 Filón Alexandrijský, jeho teologie, exegeze a vliv na pozdější autory (2004)
 Od individualismu k obecenství: Úvod do byzantské teologické antropologie (2005)
 Byzantská paideiavzdělávání v Byzancii (Byzantská kultura) (2006)
 Transcendentální christologie v kontextu byzantské teologie (2006)
 Pravoslaví, Řím a církevní unionismus (2012)
 Křesťanská tradice v Etiopii (2013)
 Some aspects in the thought of Michal Psellos (2013)
 Aspekty ruské přítomnosti na Blízkém východě v kontextu cirkevních dějin (2017)
 Reflections on Byzantine education (2021)

 Zdroje 
 https://ec-patr.org/en/xiii-session-of-the-orthodox-lutheran-joint-commission/
 https://www.unipo.sk/pravoslavna-bohoslovecka-fakulta/katedry/katedra-cdab/personalne-obsadenie/veduci-katedry/28759
 https://www.unipo.sk/public/files/PBF/hlavnesekcie/vedaAvyskum/habilitacieAvymenuvacie/inauguracne/JezekVaclav/Zoznam_publikacnej_cinnosti_Jezek.pdf

Kategória:Českí byzantológovia
Kategória:Českí teológovia
Kategória:Českí historici
Kategória:Českí spisovatelia
Kategória:Českí pravoslávni kňazi
Kategória:Absolventi Pravoslávnej bohosloveckej fakulty Prešovskej univerzity v Prešove
Kategória:Osobnosti z Mostu